**Irodalom vizsga - 7. évfolyam**

*Válassz a következő témák közül egyet, és azt igényesen dolgozd ki, készítsd el! A szóbeli vizsgán az elkészült munka bemutatása lesz a feladat! Ezt is gondold végig! Öt perced lesz arra, hogy elmondd, miért ezt a feladatot választottad, hogyan, miből dolgoztál és bemutasd az elkészült munkát.*

**A vizsga időpontja: 2016. június 9. csütörtök 9 óra**

A vizsgára a belépő az öt epochavers: amelyiket kihúzod, azt kell elmondani.

1. **LÉTEZIK? -** Képzelt lények, szörnyek a görög mondák, mítoszok köréből

Készíts olyan antológiát, amelyben a görög mitológia általad ismert részeiben megjelenő képzelt lények szerepelnek! (Gondolj Laokoón történetére, illetve Odüsszeusz kalandjaira) Rajzold le ezeket, és szavakkal is mutasd be őket, írd le, milyen történetek kötődnek ezekhez a lényekhez! Az antológia kb. 10 lényről szóljon!

1. **IZGALMAS!**

Képregény Trója ostromáról vagy Odüsszeusz kalandjaiból

Válassz ki egy jelenetet, részletet valamelyik műből, és legalább 25 képből álló képregényben jelenítsd meg!

Füzet formátumban is elkészítheted, és írjál hozzá egy bevezetőt, ajánlót!

**3. CSODA TÖRTÉNT!**

Eleveníts meg egy középkori legendát vagy mondát képregény formájában! Figyelj arra, hogy a legenda sajátosságai megmaradjanak. Legalább 25 kockából álljon a mű, és kerek, egész legyen a történet!

**4. EZT MESÉLIK …**

Gyűjts anekdotákat, rövid jellemző történeteket híres emberekről! Amit csak hallottál, azt írd meg. Készíts belőle hangoskönyvet! Legalább egy tucat anekdota legyen benne, a terjedelem kb 15 perc. Válaszd ki előre, melyik részét fogod a bemutatón lejátszani. Tedd hangulatossá zenékkel, háttérzajokkal. A hangoskönyv adathordozójának borítót is készíts!

**5. AZÉRT AJÁNLOM…**

Válaszd ki azt a gyerekeknek szóló regényt, amit Te a legjobbnak ítélsz, és a lehető legváltozatosabb formában mutasd be! Legyenek benne ajánlások lehetőleg több embertől, illusztrációk, az író bemutatása, a regény rövid összefoglalása, egyéb (kreatív) kedvcsinálók. Kb.8-10 oldal

**6. DRAMATIZÁLJUNK….**

Válassz ki egy novellát Mikszáth Kálmán: Jó palócok című novelláskötetéből, és annak egy részét dramatizáld. Az elkészült munka tartalmazza az elején a szereplők felsorolását (1-2 mondatban leírhatod, hogy képzeled az adott szereplőt, életkor, kinézet, esetleg ruházat stb.), add meg a helyszínt, azt is mutasd be 1-2 mondattal, majd (mint egy drámában) a szereplők párbeszéde következik. Ügyelj arra, hogy narrátor nem szerepelhet, a történetnek a szereplők párbeszédéből kell kiderülnie. 4-5 oldal (12-es betűméret)

**7. OLVASSUNK KLASSZIKUSOKAT!**

 Munkáltató füzet Szent Péter esernyője – Hogyan lehet a mai fiatalokhoz közelebb hozni a művet? Mi benne az érdekes, az aktuális? Hogyan lehet abban segíteni a mai fiatalokat, hogy értsék, élvezzék a regényt? Legyenek benne ajánlások, feladatok, magyarázatok, amelyek segítik a regény befogadását. 6-8 oldal

**8. Diák-irodalmi újság**

Alkoss meg egy olyan lapot, amelyben van vers, novella, könyvajánló, színházról és más kulturális eseményekről beszámoló, iskolai események, legjobb dolgozatok, házi feladatok, stb. – minden, ami egy ilyen jellegű suliújságban benne lehet. Kb. 8-10 oldal

(Az lenne nagyon jó, ha sok saját alkotásod szerepelne benne!)

ÉRTÉKELÉS:

**Elkészült munka: 80%** (tartalom: 50%, külalak: 15%, szövegalkotás, helyesírás: 10%, forrás megjelölése: 5%) **Bemutatás: 20%**

Ha kérdésed, problémád van: sikeszter@gmail.com, juhasz.ivan@gmail.com